Elektronická justícia

P6_TA(2008)0637

Uznesenie Európskeho parlamentu z 18. decembra 2008 s odporúčaniami pre Komisiu o elektronickej justícii (2008/2125(INI))

(2010/C 45 E/12)

Európsky parlament,

keďže sa odhaduje, že v Európe je približne 10 miliónov ľudí zapojených do cezhraničných súdnych konaní, je nevyhnutné vo väčšej miere využívať informačné technológie (IT), aby sa občanom zabezpečil lepší prístup k spravodlivosti a s cieľom racionalizovať a zjednodušiť súdne konanie a skrátiť procesné lehoty a prevádzkové náklady v cezhraničných konaniach,

keďže IT, ak sa budú správne využívať, môžu významne prispieť k zlepšeniu prístupu k súdnym a právnym systémom v Európe a k zvýšeniu ich účinnosti; keďže vzhľadom na prehlbujúcu sa integráciu vnútorného trhu a rastúcu mobilitu v Európe sa dá očakávať, že problémy, ktoré vyplývajú z podstaty cezhraničného justičného systému, ako sú jazyk, vzdialenosť a neznáme právne systémy, sa budú vyskytovať častejšie; keďže tieto problémy by sa dali do určitej miery odstrániť vhodným využívaním IKT, čím sa nielen zlepší prístup občanov Európy k spravodlivosti, ale zároveň sa prispeje k účinnému fungovaniu jednotného trhu,

keďže využívanie IT pri riešení a urovnávaní sporov si z dlhodobého hľadiska vyžiada zásadné zmeny procesného práva a spôsobu tvorby a prípravy právnych predpisov a na efektívny prístup k právu a spravodlivosti bude potrebné prepojiť registre (obchodné registre a registre podnikov, katastre nehnuteľností, registre závetov atď.); keďže Európsky parlament sa už pri prerokovávaní právnych predpisov o veciach s nízkou hodnotou sporu, európskom exekučnom titule a mediácii snažil zlepšiť zlučiteľnosť prístupu k spravodlivosti s využitím IT; keďže treba podporovať využívanie IT vo všetkých oblastiach vrátane predkladania, distribúcie a doručovania písomností, vykonávania dôkazov a vybavovania žiadostí o právnu pomoc, čo by sa malo odrážať vo všetkých budúcich legislatívnych návrhoch; keďže by sa už mohlo uvažovať o krokoch v oblasti elektronických aktov, transparentnosti majetku dlžníkov a dôkazov,

keďže myšlienku vytvoriť portál alebo sieť elektronickej justície treba privítať, ale zároveň treba zabezpečiť, aby pokrývali potreby občanov EÚ, ako aj potreby osôb vykonávajúcich právnické povolanie v EÚ a aby sa poskytnutím transparentného a jednoduchého spôsobu prístupu k informáciám uľahčil prístup k spravodlivosti; keďže by sa tým mala uľahčiť komunikácia medzi občanmi EÚ a vnútroštátnymi orgánmi verejnej správy a keďže nástroje justície EÚ by mali pomáhať obetiam trestných činov, podozrivým osobám a ľuďom, ktorých sa vo všeobecnosti dotýkajú otázky spravodlivosti, v ich každodennom živote; keďže zároveň by sa mali tento portál alebo táto sieť, ak majú byť naozaj účinné, zaradiť ako pilotný projekt do rámca transeurópskych sietí podľa článku 154 Zmluvy o ES a mali by byť vyvinuté v rámci programu na riešenie interoperability pre európske orgány verejnej správy (ISA), ako sa uvádza v oznámení Komisie z 29. septembra 2008 (KOM(2008)0583),

keďže iba 50 % európskych občanov má prístup k internetu, rozvoj a vykonávanie služieb elektronickej justície by sa mali spájať s úplným dodržiavaním zásad transparentnosti, rovnosti pred zákonom a verejnej kontroly a mali by byť aspoň počas prechodného obdobia doplnkové a dobrovoľné vo vzťahu k postupom doteraz uplatňovaným v členských štátoch,

keďže existujúce portály sú technologicky zaostalé, neprehľadné a nepracuje sa s nimi ľahko, a keďže by bolo vhodné zapojiť najlepších odborníkov v oblasti IT do práce na zlepšení prístupu k informáciám, elektronickým systémom a registrom; keďže jednotný európsky justičný portál s odlíšeným prístupom pre justíciu a štátnych zamestnancov, pre právnikov, iných odborníkov a občanov by mal poskytovať systém správy identít, aby sa odlíšila oblasť pre občanov od oblasti pre odborníkov; keďže je nevyhnutné rozvíjať a zlepšovať európsku justičnú sieť, ale hlavný dôraz by sa mal oveľa viac ako doteraz klásť na prístup občanov a podnikov k spravodlivosti,

keďže dosiahnutie cieľa vytvoriť európsky priestor spravodlivosti do určitej miery spomaľuje malý počet justičných orgánov, ktoré majú prístup k vzdelávaniu EÚ v oblasti súdnictva, a keďže elektronické nástroje by mohli významne prispieť k rozsiahlemu šíreniu európskej justičnej kultúry, ktorá je základom budúceho európskeho priestoru spravodlivosti,

keďže ministri spravodlivosti schválili decentralizovaný prístup k vytvoreniu elektronickej justície na európskej úrovni s určitou centrálnou koordináciou, ktorá umožní spoločne využívať informácie na európskej úrovni, a pritom sa zabezpečí nezávislé fungovanie národných súdnych systémov a nevznikne záťaž, ktorú by nevyhnutne prinieslo vytvorenie nového centralizovaného systému elektronickej justície EÚ, a keďže niektoré členské štáty sú zapojené do dvojstrannej spolupráce; keďže pracovná skupina Rady prišla k záveru, že iniciatívy elektronickej justície by mali byť pre členské štáty dobrovoľné a nemali by im ukladať povinnosť zavádzať nové vnútroštátne systémy ani zásadne meniť existujúce systémy,

keďže informačné technológie sa osvedčili ako účinný nástroj v boji proti nadnárodnej kriminalite, čo dokazujú výsledky, ktoré priniesol napríklad Schengenský informačný systém a jeho ďalší vývoj, a keďže využívanie vyspelej technológie by sa malo v plnom rozsahu uplatňovať pri prevencii nadnárodnej kriminality a v boji proti nej a projekty ako Európsky informačný systém registrov trestov by mali získať čo najširšiu podporu vrátane finančnej podpory,

keďže súčasný systém získavania dôkazov v iných členských štátoch je stále založený na pomalých a neefektívnych nástrojoch, ktoré poskytuje vzájomná pomoc v trestných veciach, a keďže obrovským krokom vpred pri získavaní dôkazov na diaľku by v prípade potreby a len vtedy, ak to nebude na úkor právneho postavenia osoby podávajúcej svedeckú výpoveď, bolo zapojenie technologických nástrojov ako videokonferencie,

keďže legislatívne opatrenia zamerané na zlepšenie znalostí o systémoch trestného súdnictva iných členských štátov by mali ísť ruka v ruke so sprístupnením takýchto znalostí na internete,

1. podporuje plány Komisie, najmä návrh na podporu európskeho rámca interoperability (EIF) v rámci programu IDABC a prebiehajúcu činnosť v oblasti elektronického podpisu a elektronickej totožnosti;

2. vyzýva Komisiu, aby doplnila európsky priestor spravodlivosti, slobody a bezpečnosti o oblasť elektronickej justície prostredníctvom:

jasného vymedzenia otázok, ktoré patria do pôsobnosti EÚ, a to napríklad tým, že sa použije iná definícia alebo sa do spojenia elektronická justícia vloží skratka EÚ, takže by sa hovorilo o elektronickej justícii EÚ alebo justícii EÚ,

3. domnieva sa, že inštitúcie by sa mali pri svojej práci viac zameriavať na občanov;

4. zatiaľ čo víta nadšenie členských štátov pre zavedenie dvojstranných projektov, ktoré by sa neskôr mohli rozšíriť na všetky členské štáty a mohli by teda viesť k dosiahnutiu optimálnych výsledkov pre EÚ ako celok, varuje pred možnou roztrieštenosťou, ku ktorej by mohol takýto prístupu viesť, a dúfa, že sa tomuto riziku zamedzí;

5. vyzýva Komisiu, aby venovala potrebnú pozornosť rozvoju elektronických učebných pomôcok pre justíciu v kontexte elektronickej justície;

6. potvrdzuje, že odporúčania sú v súlade so zásadou subsidiarity a základnými právami občanov;

7. domnieva sa, že požadovaný návrh nemá žiadne finančné dôsledky;

8. poveruje svojho predsedu, aby toto uznesenie spolu s podrobnými odporúčaniami uvedenými v prílohe, postúpil Komisii, Rade a vládam a parlamentom členských štátov.

(1) Prijaté texty, P6_TA(2008)0352.

PRÍLOHA

PODROBNÉ ODPORÚČANIA PRE OBSAH POŽADOVANÉHO NÁVRHU

Odporúčanie 1 (týkajúce sa formy a rozsahu pôsobnosti nástroja, ktorý sa má prijať)

Ak Rada neprijme uznesenie o akčnom pláne, ktorým sa Komisia zahrnie do jeho vykonávania, Komisia by mala vypracovať akčný plán pre elektronickú justíciu na európskej úrovni. Tento plán by mal pozostávať z viacerých samostatných činností, ktoré sú uvedené nižšie, z ktorých niektoré môžu viesť k predloženiu legislatívnych návrhov, napríklad pre administratívnu spoluprácu podľa článku 66 Zmluvy o ES, a iné k prijatiu odporúčaní alebo správnych aktov a rozhodnutí.

(Konkrétne opatrenia na vytvorenie európskeho priestoru spravodlivosti). Prvým krokom týmto smerom by, prirodzene, bolo vybavenie každého justičného orgánu v EÚ počítačom, adresou elektronickej pošty a pripojením na internet. Môže sa to zdať samozrejmé, ale, bohužiaľ, skutočnosť je iná: súdne orgány v mnohých prípadoch nemajú k dispozícii tieto nevyhnutné prostriedky, alebo ak ich aj majú, nemôžu alebo nechcú ich používať. Túto situáciu treba zmeniť.

(Jasné vymedzenie rozsahu pôsobnosti elektronickej justície). Aby sa predišlo nedorozumeniam, bolo by vhodné jasne vymedziť, ktorých otázok sa budú týkať kroky EÚ. Dá sa to spraviť tým, že sa použije iné vymedzenie pojmu, alebo tým, že sa do spojenia elektronická justícia vloží skratka EÚ, takže by sa hovorilo o elektronickej justícii EÚ alebo justícii EÚ.

Odporúčanie 2 (týkajúce sa minimálneho obsahu nástroja, ktorý sa má prijať)

Akčný plán by sa mal skladať aspoň z týchto opatrení:

1. Akčný plán v oblasti justície EÚ

Aby sa zabránilo fragmentácii a aby sa zlepšila koordinácia a jednotnosť, mala by Komisia spolu s Európskym parlamentom vypracovať akčný plán v oblasti justície EÚ, ktorý sa zameria tak na potreby občanov, ako aj osôb vykonávajúcich právnické povolanie, a v ktorom navrhne stratégiu optimálneho zavedenia európskeho priestoru spravodlivosti. Z tohto pohľadu by mali inštitúcie EÚ a členské štáty lojálne spolupracovať (v súlade s článkom 10 Zmluvy o ES) a mali by sa zaviazať, že si budú navzájom oznamovať akékoľvek relevantné informácie vrátane informácií o novoprijatých právnych predpisoch, podobne, ako sa to už deje na vnútornom trhu pre výmenu informácií o národných technických predpisoch. Bez ohľadu na to, že každé opatrenie zamerané na zlepšenie vzájomného porozumenia informácií je vítané, treba zároveň venovať pozornosť jasnému vymedzeniu a ohraničeniu používania systémov automatického prekladu, pretože tieto systémy produkujú preklady, ktoré sa v niektorých prípadoch môžu ukázať ako zavádzajúce.

2. Opatrenia na prispôsobenie právnych predpisov budúcemu vývoju

Komisia by mala vytvoriť vhodnú štruktúru, ktorá zabezpečí, aby všetky budúce právne predpisy v oblasti občianskeho práva boli navrhnuté tak, aby ich bolo možné použiť v online aplikáciách. Mohli by sa napríklad prijať opatrenia, ktoré by prostredníctvom online prihlášky zabezpečovali možnosť zriadiť navrhovanú európsku súkromnú spoločnosť a prijatie návrhov o uznaní nástrojov, ktoré sa napríklad zaoberajú právnou ochranou dospelých osôb, a iných autentických aktov na online používanie. Ak sa predkladajú návrhy obsahujúce formuláre, ktoré majú vypĺňať občania, mali by sa tieto formuláre už od začiatku vytvárať a formátovať so zreteľom na elektronické použitie a mali by byť dostupné vo všetkých úradných jazykoch členských štátov. Mali by sa prijať opatrenia, ktorými by sa čo najviac obmedzila potreba vpisovať do formulára voľný text, a zabezpečiť, aby bola v prípade potreby k dispozícii pomoc online vo všetkých úradných jazykoch a online elektronické prekladateľské služby. Podobne, ak treba zabezpečiť doručovanie listín, ich doručovanie a komunikácia by sa mali umožniť prostredníctvom elektronickej pošty a malo by sa umožniť elektronické podpisovanie, a v prípadoch, keď je potrebné ústne svedectvo, by sa malo podporiť využívanie videokonferencie.

Všetky budúce návrhy by mali obsahovať odôvodnené stanovisko Komisie, že boli posúdené z hľadiska súladu s princípmi elektronickej justície.

Komisia by mala urobiť audit všetkých platných právnych predpisov v oblasti občianskej justície a podľa potreby navrhnúť ich zmenu a doplnenie, aby sa upravili podľa požiadaviek elektronickej justície. To znamená, že Komisia by v tejto súvislosti mala prioritne preveriť európske konanie vo veciach s nízkou hodnotou sporu, európsky exekučný titul a alternatívne riešenie sporov, aby k nim mali občania a podniky priamy prístup online. Podobne by sa malo zrevidovať nariadenie o doručovaní listín (1) a nariadenie o vykonávaní dôkazov v občianskych veciach (2). Cieľom by malo byť vytvorenie širokej škály účinných a jednoduchých nástrojov, ktoré by boli užitočné a ľahko použiteľné pre bežných občanov a malé podniky, nie vytvorenie systému, ktorý by bol výhodný len pre veľké podnikateľské subjekty, ktoré sú zapojené do súdnych konaní s veľkou hodnotou sporu.

3. Opatrenia v oblasti občianskoprávneho konania

Komisia a Rada by mali Európskemu parlamentu podávať správy o reforme a harmonizácii procesného práva a práva týkajúceho sa výkonu dôkazov v cezhraničných konaniach a veciach a konaniach pred Súdnym dvorom, pričom sa zohľadní vývoj v oblasti informačných technológií. Cieľom by malo byť jednoduchšie, lacnejšie a rýchlejšie občianskoprávne konanie v cezhraničných prípadoch.

4. Opatrenia v oblasti zmluvného a spotrebiteľského práva

V tejto oblasti by sa mal klásť dôraz na preventívne právo. Mala by sa dosiahnuť väčšia jasnosť a jednoduchosť a zabrániť úskaliam, problémom a nákladom, ktoré vytvára predovšetkým medzinárodné právo súkromné.

Komisia by sa mala v tejto súvislosti začať zaoberať štandardnými podmienkami elektronického obchodu. V konečnom dôsledku by to umožnilo, aby obchodníci vykonávajúci svoju činnosť elektronicky mohli poskytnúť možnosť využiť tzv. modré tlačidlo, ktorým by spotrebitelia (alebo iní obchodníci) mohli súhlasiť s uplatnením štandardného európskeho zmluvného práva na svoje transakcie. Mohlo by to byť spojené s online systémom podávania sťažností a prístupom ku schválenému alternatívnemu riešeniu sporov online.

5. Opatrenia v oblasti jazykov, viacjazyčnosti a interoperability

Mal by sa začať rozbehnúť program, v rámci ktorého by sa preskúmali možnosti čo najlepšieho poskytovania online prekladateľských služieb pre portály európskej elektronickej justície. Paralelne s tým by sa mala vytvoriť pracovná skupina, ktorá by sa zaoberala zjednodušením a štandardizáciou terminológie. Každý členský štát by mal vytvoriť databázu súdnych prekladateľov a tlmočníkov.

6. Opatrenia v oblasti portálov európskej elektronickej justície

Výstupy zo všetkých uvedených činností by sa mali zhromažďovať v koordinačnej a riadiacej jednotke zodpovednej aj za koordináciu príspevkov z jednotlivých členských štátov a za zabezpečenie ich interoperability.

Koordinačná a riadiaca jednotka by mala byť zodpovedná aj za vytvorenie a prevádzku portálu európskej elektronickej justície, ktorý by mal poskytovať priestor pre občanov, odborníkov z oblasti práva a justície a pre štátnych zamestnancov, a mala by podliehať členovi Komisie pre spravodlivosť, slobodu a bezpečnosť, Európskemu parlamentu a Rade. Čo najskôr (najneskôr v rokoch 2009 až 2010) by sa mali začať realizovať štúdie uskutočniteľnosti využitia elektronického podpisu v právnom kontexte, pripojenia k národným registrom na diaľku (konkurzných registrov, katastrov nehnuteľností, obchodných registrov atď.) a vytvorenia bezpečnej siete, pričom by sa mali zohľadniť výsledky, ktoré už dosiahla Rada (prepojenie konkurzných registrov, prípadná spolupráca s EULIS a EBR). Štúdia uskutočniteľnosti platformy virtuálnej výmeny by sa mala začať v roku 2011. Štúdie uskutočniteľnosti by mali dodržiavať predpisy týkajúce sa zverejňovania a prístupu k informáciám ustanovené v každom členskom štáte, aby sa v súvislosti s informáciami zabezpečila ochrana údajov a právna istota.

Pri vypracovávaní týchto štúdií by sa mala zohľadniť činnosť, ktorá sa už uskutočnila v oblasti notárstva (overovanie podpisov, elektronické notárstvo, register závetov atď.). Cieľom je zaručiť, aby občania, podniky, osoby vykonávajúce právnické povolanie, sudcovia a úradníci zodpovední za správu justície mali k dispozícii ľahko ovládateľné nástroje.

a) Portál európskej elektronickej justície pre občanov

Tento viacjazyčný portál by sa mal vytvoriť tak, aby občanom a podnikom hľadajúcim právnu pomoc a počiatočné právne poradenstvo v cezhraničných právnych problémoch poskytol všetky potrebné informácie.

Okrem prístupu k právnym databázam a elektronickým opravným prostriedkom (veci s nízkou hodnotou sporu, platobný rozkaz), online mechanizmom alternatívneho riešenia sporov (vrátane programu Solvit) a ombudsmanom by mal portál obsahovať aj inteligentné systémy určené na pomoc občanom pri hľadaní spôsobov riešenia právnych problémov. Tieto systémy by mali ľudí usmerniť v týchto oblastiach: a) ako nájsť v inom členskom štáte právnika, ktorý hovorí ich jazykom (advokáta, notára, obhajcu atď.), a objasniť ich príslušnú úlohu, b) zistenie toho, či a aká právna pomoc je k dispozícii, a c) definovanie krokov, ktoré sú potrebné na vykonanie určitých formalít v iných členských štátoch (napr. ako založiť firmu, predkladať finančné výkazy, napísať závet, kúpiť/predať dom atď.). Mali by tiež byť schopné poradiť, o aký typ problému ide a aké procesné kroky treba urobiť a podobne.

Pokiaľ to bude možné, počiatočné bezplatné právne poradenstvo elektronickou poštou by sa malo poskytovať zo strany vnútroštátnych profesijných združení a pod ich dohľadom. Prinajmenšom by mali byť k dispozícii zoznamy právnikov, notárov, súdnych vykonávateľov a doručovateľov predvolaní, audítorov, znalcov s licenciou pre daný štát a súdnych prekladateľov a tlmočníkov v každom členskom štáte, a to spolu s odkazmi na príslušné profesijné združenie. K dispozícii by mali byť aj jednoduché príručky o právnom systéme každého členského štátu.

Mal by sa umožniť aj rýchly prístup k naliehavej právnej pomoci a polícii.

Portál by mal okrem toho poskytovať prístup k rôznym registrom a umožňovať uverejňovanie národných úradných oznámení.

b) Bezpečný portál európskej elektronickej justície

Tento portál by sa mal navrhnúť ako nástroj pre sudcov, súdnych úradníkov, úradníkov ministerstiev spravodlivosti členských štátov a osoby vykonávajúce právnické povolanie a jeho bezpečnosť by sa mala zaručiť prostredníctvom rôznych prístupových práv.

Okrem poskytovania prístupu k právnym a legislatívnym databázam a čo najväčšiemu rozsahu národných registrov by mal umožňovať aj bezpečnú komunikáciu, videokonferencie a výmenu dokumentov medzi súdmi, ako aj medzi súdmi a účastníkmi súdneho konania (dematerializácia konania). Na tento účel by mal umožniť overovanie elektronických podpisov a poskytovať príslušné systémy overovania.

Tento portál by mal zároveň poskytovať prostriedky na výmenu informácií napríklad o osobách, ktoré majú zakázané pracovať s deťmi alebo pôsobiť vo funkcii vedúceho podniku.

Kontaktné miesta európskej súdnej siete by sa mali v občianskych a obchodných veciach v členských štátoch povzbudzovať k tomu, aby zohrávali aktívnu úlohu pri rozvoji európskej elektronickej justície prispievaním ku koncipovaniu a navrhovaniu budúcich portálov, a to aj občianskeho portálu elektronickej justície, ako súčasti politiky Spoločenstva v oblasti elektronickej justície vytvorenej osobitne tak, aby občania mali priamy prístup k spravodlivosti. Ako prvý krok by vnútroštátne ministerstvá mali na svoje internetové stránky začleniť odkaz na stránku európskej justičnej siete.

Portál by mal občanom EÚ poskytnúť informácie o systéme trestného súdnictva členských štátov, najmä so zreteľom na ich práva, a mal by zahrnúť praktické informácie o tom, na aký orgán sa majú obrátiť a ako, akým spôsobom sa dajú získať príslušné formuláre a informácie o právnej pomoci, ako aj zoznam právnikov, ktorí môžu pracovať pre zahraničných klientov. Portál by mal zároveň osobám vykonávajúcim právnické povolanie v EÚ poskytnúť právne predpisy EÚ a relevantné právne predpisy členských štátov. Veľa užitočných informácií je už dostupných na internetových stránkach Európskej justičnej prípravy (EJT), Európskej súdnej siete (EJN) v občianskych a obchodných veciach, Európskej siete odbornej justičnej prípravy (EJTN) a iných orgánov. Tieto informácie sú však rozdrobené a ťažko sa hľadajú. Dôležité súdne rozhodnutia by sa mali sprístupniť. Všetky tieto informácie by mali byť k dispozícii online aj offline a osobitnú pozornosť treba venovať synchronizačným mechanizmom, ktoré poskytujú aktualizované informácie (RSS-feed).

7. Odborná justičná príprava

S cieľom šíriť európsku justičnú kultúru a obsiahnuť čo najväčší počet zamestnancov justičných orgánov od prvej chvíle, keď rozšíria rady justície, by sa mal dať všetkým novo vymenovaným úradníkom justičných orgánov „balíček na prežitie“ pozostávajúci z CD alebo USB kľúča obsahujúceho Zmluvu o EÚ, Zmluvu o ES, ako aj základné dokumenty o súdnej spolupráci a informácie o súdnych systémoch iných členských štátov. Pozornosť by sa mala venovať aj publikáciám EÚ určeným pre občanov, ktoré poskytujú praktické informácie o súdnej spolupráci v EÚ a systémoch trestného súdnictva ostatných členských štátov. Okrem toho by mali Komisia a Rada venovať primeranú pozornosť elektronickým nástrojom vzdelávania, ktoré poskytuje EJTN ako zástupca škôl odbornej justičnej prípravy v celej EÚ, a mali by im poskytnúť adekvátnu podporu.

8. Predchádzanie nadnárodnej trestnej činnosti a boj proti nej

Najdôležitejším uplatnením elektronickej justície v kontexte trestného súdnictva bolo doteraz vytvorenie Európskeho informačného systému registrov trestov. Na to, aby bol tento systém účinný, sa musí opierať o elektronickú štruktúru schopnú prepojiť všetky národné registre trestov (3). Takúto štruktúru treba bezodkladne zaviesť. Ďalším významným príkladom zavedenia IT do priestoru spravodlivosti, slobody a bezpečnosti je Schengenský informačný systém (SIS), obrovská databáza, ktorá príslušným orgánom členských štátov umožňuje výmenu informácií a spoluprácu rôznymi spôsobmi vrátane bezpečného a mimoriadne rýchleho prenosu európskych zatykačov. Ako sa uvádza v pozícii Európskeho parlamentu z 2. septembra 2008 (4), Eurojust je kľúčovým hráčom v boji proti nadnárodnej trestnej činnosti na úrovni EÚ. Jeho koordinačné aktivity majú zásadný význam pri potláčaní závažných kriminálnych fenoménov, ktoré čoraz viac využívajú technologické prostriedky. Aj vďaka novému systému spracovania údajov (systém E-POC) dosiahol počet prípadov, ktorými sa Eurojust zaoberal v roku 2008, hranicu 1 000. Počet takýchto dobrých príkladov treba zvýšiť a mali by sa im poskytnúť finančné prostriedky zo zdrojov EÚ.

9. Videokonferencie

Využívanie videokonferencií v kontexte trestného stíhania je v niektorých členských štátoch relatívne bežné. Umožňuje zbierať dôkazový materiál získaním výpovedí obvinených, svedkov alebo znalcov v ich fyzickej neprítomnosti a zároveň poskytuje primeranú ochranu osobám, ktoré ju potrebujú. Európsky dohovor o vzájomnej pomoci v trestných veciach z roku 2000 stanovuje pravidlá vypočúvania svedkov, obvinených a znalcov prostredníctvom videokonferencie. Ratifikovalo ho už 24 členských štátov. Európsky parlament vyzýva členské štáty, aby čo najskôr ukončili proces ratifikácie. Zatiaľ nie sú k dispozícii žiadne štatistické údaje o využívaní videokonferencií v praxi. Zdá sa však, že videokonferencie sa stále nevyužívajú v plnom rozsahu. Jedným z dôvodov je nedostatok potrebného elektronického vybavenia. Vybavenie a finančnú podporu zo strany EÚ treba poskytnúť čo najskôr.

10. Posilnenie základných práv a procesných záruk

Vítaný je akýkoľvek technologický pokrok, pokiaľ neohrozuje základné práva. Vzhľadom na to treba pri príprave a realizácii stratégie a akčného plánu venovať pozornosť rešpektovaniu základných práv, predovšetkým procesných záruk a ochrany údajov, dať občanom EÚ právo na prístup k informáciám, ktoré uschovávajú a spoločne využívajú príslušné orgány, a informovať ich o dostupných opravných prostriedkoch. Skutočná stratégia elektronickej justície nemôže fungovať bez harmonizácie procesných záruk a záruk náležitej ochrany údajov, ktoré sa uplatňujú na spoluprácu v oblasti trestného súdnictva.

(1) Nariadenie Rady (ES) č. 1348/2000 z 29. mája 2000 o doručovaní súdnych a mimosúdnych písomností v občianskych a obchodných veciach v členských štátoch, (Ú. v. ES L 160, 30.6.2000, s. 37).

(2) Nariadenie Rady (ES) č. 1206/2001 z 28. mája 2001 o spolupráci medzi súdmi členských štátov pri vykonávaní dôkazov v občianskych a obchodných veciach (Ú. v. ES L 174, 27.6.2001, s. 1).

(3) Európsky parlament podporuje tento projekt a dúfa, že sa zrealizuje, pričom sa zohľadní jeho pozícia z 9. októbra 2008 o zriadení Európskeho informačného systému registrov trestov (ECRIS) (Prijaté texty, P6_TA(2008)0465).

(4) Pozícia Európskeho parlamentu z 2. septembra 2008 o podnete Belgického kráľovstva, Českej republiky, Estónskej republiky, Španielskeho kráľovstva, Francúzskej republiky, Talianskej republiky, Luxemburského veľkovojvodstva, Holandského kráľovstva, Rakúskej republiky, Poľskej republiky, Portugalskej republiky, Slovinskej republiky, Slovenskej republiky a Švédskeho kráľovstva na účely prijatia rozhodnutia Rady o posilnení Eurojustu a o zmene a doplnení rozhodnutia 2002/187/SVV (Prijaté texty, P6_TA(2008)0384).